SKRIFTLIG FORESPØRGSEL E-2306/99

af Alexander de Roo (Verts/ALE) til Kommissionen

(13. december 1999)

Om: Udryddelse af karetteskildpadden

Den særligt udryddelsestruede karetteskildpadde har været opført på liste I i CITES-konventionen siden 1975. Takket være cubanske og japanske forbehold eksporterede Cuba tusindvis af karetteskildpaddeskjolde til Japan mellem 1975 og 1992, hvor Japan trak sit forbehold tilbage. Siden 1992 har der eksisteret et forbud mod international handel med karetteskildpaddeskjolde. I 1997 foreslog Cuba, at den cubanske population af karetteskildpadder blev overført til CITES-konventionens liste II, at Cuba eksporterede op til 500 skjolde til Japan om året, og at der ligeledes blev eksporteret over 5000 kg skjolde fra regeringens egne lagre til Japan; forslaget blev forkastet med en snæver margin. Som optakt til det næste CITES-møde ( april 2000) har Cuba indbudt videnskabelig ekspertise fra de europæiske medlemmer til at give en vurdering af det cubanske program til forvaltning af karetteskildpaddebestanden. Det Forenede Kongerige, Nederlandene og Spanien har besøgt Cuba og vil muligvis anbefale de europæiske medlemsstater at støtte det cubanske forslag.

1. Der stilles spørgsmålstegn ved, om det cubanske forslag lever op til de kriterier for nedgradering til liste II, der blev fastsat på de kontraherende staters niende konference. Hvordan agter Kommissionen at forholde sig til dette spørgsmål?

2. Det vækker bekymring, at en retablering af den lovlige handel med havskildpaddeprodukter kan forventes at skabe øget efterspørgsel efter skildpaddeskjolde på verdensplan og at stimulere til mere krybskytteri og ulovlig handel. Er det hensigtsmæssigt, at Kommissionen fremmer handel med produkter fra en sådan særligt udryddelsestruet art?

3. Ifølge eksperter yngler højst 5000 karetteskildpaddehunner årligt i det caribiske hav. Hvad mener Kommissionen om, at man årligt fjerner 10 % af populationen og således anretter skade på denne særligt udryddelsestruede art?

4. Det vækker bekymring, at havskildpadder, som fanges i cubanske farvande, også hører til de andre lande i det caribiske hav, således at aflivning af disse skildpadder og eksport af deres skjolde også vil påvirke andre landes populationer. Hvordan agter Kommissionen at forholde sig til dette spørgsmål?

Svar afgivet på Kommissionens vegne af Margot Wallström

(11. januar 2000)

Kommissionen er klar over, at den cubanske regering har forelagt to forslag med henblik på begrænset genoptagelse af den internationale handel med karetteskildpadder for CITES-parternes 11. konference.

Selv om Fællesskabet ikke er part i CITES, vil Kommissionen alligevel fremsætte et forslag for Rådet med henblik på at få medlemsstaterne til at indtage et fælles standpunkt på partskonferencen, da regulering af handelen med vilde dyr og planter hører under Fællesskabets beføjelser under Rådets Forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1).

Kommissionens forslag vil blive fremsat i forbindelse med de CITES-kriterier for nedgradering, der nævnes af det ærede medlem, og som omfatter forslagets indvirkning på artens bevarelse i cubanske farvande og andre steder.

(1) EFT L 61 af 3.3.1997.